**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL 2014 METŲ MOKESTINIO LAIKOTARPIO NEKILNOJAMOJO TURTO MOKESČIO TARIFŲ NUSTATYMO“**

**PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė, tikslas ir uždavinys – nustatyti 2014 metų mokestiniam laikotarpiui nekilnojamojo turto mokesčio (toliau – NTM) tarifus įstatymų nustatyta tvarka.

Pagal Lietuvos Respublikos nekilnojamojo turto mokesčio įstatymo (toliau –NTMĮ) 6 str. nuostatas konkretų NTM tarifą, kuris galios savivaldybės teritorijoje nuo kito mokestinio laikotarpio pradžios, nustato savivaldybės taryba iki einamojo mokestinio laikotarpio birželio 1 dienos. Pagal NTMĮ nuostatą nuo 2013 m. sausio 1 d. galimas mokesčio tarifas – nuo 0,3 procento iki 3 procentų nekilnojamojo turto mokestinės vertės.

Pažymėtina, kad NTMĮ nustatyta, jeigu savivaldybės taryba iki nurodyto termino nenustato konkrečių mokesčio tarifų arba po šio termino keičia nustatytus mokesčio tarifus, atitinkamą mokestinį laikotarpį tos savivaldybės teritorijoje taikomas minimalus – 0,3 procento mokesčio tarifas.

Nekilnojamojo turto mokestinė vertė yra nekilnojamojo turto vidutinė rinkos vertė, kurią ne rečiau kaip kas 5 metai nustato turto vertintojas (turtą vertinanti įmonė, tvarkanti Nekilnojamojo turto kadastrą ir registrą). Nekilnojamojo turto masinis vertinimas Lietuvoje buvo atliktas 2011 m. sausio 1 d.

Atsižvelgiant į tai, kad masiniu vertinimu nustatyta nekilnojamojo turto mokestinė vertė 2014 metais nesikeis bei į tai, kad nekilnojamojo turto, kuriam taikomas NTM, rinkoje didelių pokyčių Klaipėdos m. savivaldybėje nėra, siūloma 2014 m. nustatyti tokius pačius mokesčio tarifus, kaip taryba buvo nustačiusi 2013 metams, išskyrus netvarkomam arba apleistam, arba nenaudojamam, arba naudojamam ne pagal paskirtį nekilnojamajam turtui, kuriam siūloma taikyti maksimalų 3 procentų mokesčio tarifą.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – pagal NTMĮ nuostatas patvirtinti NTM tarifus 2014 metų mokestiniam laikotarpiui.

Sprendimo projektas parengtas vadovaujantis Lietuvos Respublikos vietos savivaldos įstatymo ir NTMĮ nuostatomis.

**3. Kokių rezultatų laukiama.**

Nekilnojamojo turto mokestis yra vienas iš savivaldybės biudžeto pajamų šaltinių.

Klaipėdos miesto savivaldybės tarybos patvirtintame 2013 metų biudžete prognozuojamos nekilnojamojo turto mokesčio pajamos – 21,5 mln. Lt, kas sudaro 11,63 % visų savivaldybės biudžeto mokesčių pajamų.

**4. Sprendimo projekto rengimo metu gauti specialistų vertinimai.**

Valstybinė mokesčių inspekcija prie LR Finansų ministerijos raštu informavo, kad savivaldybių taryba nekilnojamojo turto mokesčio tarifus turi nustatyti tik ateinančiam mokestiniam laikotarpiui, t.y. savivaldybių tarybos neturėtų vienu sprendimu tvirtinti tarifų keliems ateinantiems metams. Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Galimybė Klaipėdos miesto savivaldybės Senamiesčio ir Centro dalyse asmenims, vykdantiems atitinkamą veiklą ar atlikusiems pastato fasado ar stogo kompleksinius tvarkybos darbus, pasinaudoti NTM lengvatomis ir galimybė turto mokestinę vertę nustatyti atlikus individualų vertinimą gali turėti nežymaus neigiamo poveikio savivaldybės biudžeto nekilnojamojo turto mokesčio pajamoms.

**6. Lėšų poreikis sprendimo įgyvendinimui.**

Papildomų lėšų poreikio sprendimo įgyvendinimui nenumatoma.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – užtikrintas savivaldybės biudžeto pajamų iš nekilnojamojo turto mokesčio surinkimas, neigiamų pasekmių nenumatoma.

Mokesčių skyriaus vedėja Jolanta Uptienė